כרומוזום (להקה)

**כרומוזום** הייתה להקת רוק ניסיוני ישראלית שפעלה בשנת 1981. בלהקה זו היו חברים דורון אייל כזמר וסקסופוניסט רמי פורטיס כגיטריסט, דייוויד גרוואי כקלידן וגיטריסט ורונה ורד כקלידנית. הלהקה נודעה בעיקר כלהקה הישראלית הראשונה שהשתמשה במכונת תופים כתחליף למתופף בשר ודם. בתקופה הקצרה בה הייתה פעילה, הוציאה לאור מיני-אלבום אחד בלבד.

## היסטוריה
### כישלון ס.ו.ב באמסטרדם
לאחר הוצאת האלבום "פלונטר", החל רמי פורטיס בכתיבת חומרים עבור אלבום עתידי. עם זאת, חברת התקליטים CBS והמפיק רפי מלול לא היו מוכנים לממן אלבום נוסף בביצועו בגין הכישלון המסחרי של אלבומו הראשון (אשר מלכתחילה הודפס באלף עותקים, מספר הנחשב למצומצם). באותה העת עזב הגיטריסט נטי ויסמן את להקת הליווי של פורטיס מים חמים ואת מקומו תפס חבר להקת חלום קוסמי וממעריציו של פורטיס, ברי סחרוף. לאחר שמים חמים התפרקה, הקימו פורטיס וסחרוף עם הבסיסט ישראל בורוכוב והמתופף דון הארווי להקה שלא החזיקה מעמד במשך זמן רב והתפרקה במהירות. במטרה לקדם את הקריירה המוזיקלית שלהם, הציע סחרוף לפורטיס להצטרף עמו לטיסה לאמסטרדם במטרה לחקור את התפתחות סוגת הפוסט פאנק, אשר צמח בעקבות דעיכת הפופולריות של מוזיקת הפאנק-רוק בסוף שנות השבעים. אל השנים הצטרפו ויסמן, סמי בירנבך, אשר כתב שירים רבים של פורטיס מתוך "פלונטר" ומלכה שפיגל, בת זוגו של פורטיס באותה העת. מאחר שבירנבך התגורר בעברו באמסטרדם, היה זה מקושר והצליח להשיג לחבריו סשן הקלטות באולפן בהילברסום. אלה צירפו להקלטותיהם את הבסיסט ג'ון הילטון ומתופף בשם תום (שם משפחתו אינו זכור לאף אחד מחברי הלהקה עד היום) והקימו את להקת ס.ו.ב (ראשי תיבות של בני בטהובן ובן זונה). הלהקה הקליטה שיר אחד בלבד בשם "Wanted", אותו שלחה לתחרות להקות מקומית, בה הפסידה. לאחר זמן מה החלו להקלע חברי הלהקה לקשיים כלכליים, דבר שגרם לויסמן לעזוב את הלהקה, ובהמשך גם לפורטיס, אשר החליט לעזוב את תחום המוזיקה בכלל.

### חזרה לישראל והקמת כרומוזום
פורטיס חזר לתל אביב והחל לעבוד בחברת בנייה. באחד מן הימים נתקל בדורון אייל, אשר הציע להקליט עמו מספר דמואים. אל השניים הצטרפה שפיגל שחזרה מהולנד לחופשה קצרה בישראל, ואלה הוציאו לאור את ההקלטות הללו כאלבום תחת השם 7 קודס. השותפות בין פורטיס לאייל היוותה בסיס להקמת להקה נוספת בשם כרומוזום. אלה צירפו אליהם את הגיטריסט איוון מונטניאל ונגן כלי ההקשה נועם הלוי, שאף הספיק להקליט עם פורטיס מספר דמואים תחת השם רג'פטיק. מונטיאל וזייד עזבו את הלהקה לאחר זמן קצר. פורטיס ואייל, אשר החל להתעניין בנגינה על סקסופון באותה העת, החליטו לצרף ללהקתם נגן סינתיסייזר, ולאחר מספר המלצות ממכרים, נפגשו עם דייוויד גרוואי, אשר הסכים להצטרף ללהקה בתנאי שישמש גם כגיטריסט ואף תצורף חברתו רונה ורד כנגנית סינתיסייזר נוספת. הלהקה הקליטה חמישה שירים מקוריים, ברובם היוו מעין אלתורים על גבי מכונת תופים, אשר הוקלטו באולפן ובהופעות חיות, אותם הוציאה לאור כמיני-אלבום על גבי תקליט, ללא סיוע מצד חברת תקליטים. מאחר שלא זכתה הלהקה לסיוע כלכלי, הודפס האלבום במספר עותקים קטן אף יותר מפלונטר (קיימות הערכות כי מדובר בכשלוש-מאות עותקים) כרומוזום הייתה מהראשונות שהתנהלו בצורה זו בישראל. לרגל השקת האלבום יצאה הלהקה לסיבוב הופעות בשם שולץ וחבריו (על שם שולץ האיום, שם במה בו נהג להשתמש אייל), במסגרתו קיימה את הופעת הפאנק הראשונה במוזיאון תל אביב לאמנות.

### פיטורי דורון אייל והקמת כרומוזום 2
כעבור זמן לא רב פורטיס פיטר את אייל מהלהקה בעקבות ריבים וסכסוכים בין השניים. במטרה ללמוד מניסיון העבר, הקים פורטיס את להקת כרומוזום 2, בה היו חברים גרוואי וורד, לצד הלוי שחזר בו מהתפטרותו, הבסיסט יקי אבימור והזמר רונן בן טל. בשונה מקודמתה, בלהקה זו בוצעו חזרות רבות וג'אם סשנים רבים בהם כתבו רבות, אך לא הקליטו אף שיר אחד. להקה זו היוותה בסיס להקמת ז'אן קונפליקט בשלב מאוחר יותר.

## חברי הלהקה
### חברי ההרכב הסופי
* דורון אייל - זמרה, סקסופון
* רמי פורטיס - גיטרה, קולות רקע
* דייוויד גרוואי - סינתיסייזר, גיטרה, קולות רקע
* רונה ורד - סינתיסייזר

### חברי ההרכב הראשוני
* נועם הלוי - כלי הקשה
* איוון מונטניאל - גיטרה

## דיסקוגרפיה
* כרומוזום (1981)

## הערות שוליים

קטגוריה:להקות שהוקמו בשנת 1981
קטגוריה:להקות שהתפרקו בשנת 1981
קטגוריה:להקות רוק ישראליות